กรุ๊ปลีสบุกเออีซี เป้า3ปี1ล้านคัน
กรุ๊ปลีส บุกตลาดอาเซียน ตั้งเป้า 3 ปี เพิ่มลูกค้า 1 ล้านราย ประเดิมกัมพูชา รอเทกโอเวอร์ เวียดนามและอินโดนีเซีย
26 ต.ค. 2555

กรุ๊ปลีส บุกตลาดอาเซียน ตั้งเป้า 3 ปี เพิ่มลูกค้า 1 ล้านราย ประเดิมกัมพูชา รอเทกโอเวอร์ เวียดนามและอินโดนีเซีย
นายมิทซึจิ โคโนชิตะ ประธานกรรมการ และประธานเจ้าหน้าที่บริหาร บริษัท กรุ๊ปลีส (GL) เปิดเผยว่า บริษัทมีแผนขยายธุรกิจไปยังกลุ่มอาเซียน เพื่อรองรับการเปิดเสรีอาเซียนหรือเออีซีในปี 2558 โดยตั้งเป้าภายใน 3 ปีนี้ (2556-2558) จะต้องมียอดปล่อยสินเชื่อเช่าซื้อรถจักรยานยนต์ให้ได้ 1 ล้านคัน จากปัจจุบันที่บริษัทมีฐานลูกค้าคนไทยอยู่ 1 แสนคัน
ทั้งนี้ ล่าสุดได้ร่วมธุรกิจกับฮอนด้าในกัมพูชาเพื่อตั้งบริษัท จีแอล ไฟแนนซ์ (GLF) เพื่อให้บริการสินเชื่อเช่าซื้อรถจักรยานยนต์กับประชาชนและตัวแทนขายรถจักรยานยนต์ในกัมพูชา โดยตั้งเป้าปล่อยสินเชื่อให้ได้ทั้งตลาดกัมพูชาและไทยรวมกัน 5 แสนคัน 
ส่วนที่เหลืออีก 5 แสนคัน ก็จะใช้แผนเข้าไปซื้อกิจการหรือเทกโอเวอร์บริษัทเช่าซื้อขนาดกลางและขนาดใหญ่ในเวียดนามและอินโดนีเซีย ซึ่งเป็นอีก 2 ตลาด ในกลุ่มอาเซียน ที่มียอดขายรถจักรยานยนต์เพิ่มขึ้นอย่างรวดเร็ว โดยมีแผนเตรียมเงินสำหรับเทกโอเวอร์ไว้ 2 บริษัท บริษัทละ 4,000 ล้านบาท รวมประมาณ 8,000 ล้านบาท โดยระดมทุนจากผู้ถือหุ้นและเงินกู้จากสถาบันการเงิน นอกจากนี้ ยังมีแผนเข้าไปศึกษาถึงความเป็นไปได้ในการขยายเครือข่ายธุรกิจในประเทศลาวและพม่าด้วย 
“เป้าหมายเพิ่มลูกค้าให้ครบ 1 ล้านรายนี้ เพื่อให้สอดคล้องกับวิสัยทัศน์ของบริษัทในการยกระดับฐานะตัวเองขึ้นมาให้เป็นบริษัทผู้ให้บริการสินเชื่อชั้นนำในภูมิภาคอาเซียน และจะเป็นฐานลูกค้าที่สำคัญในการเอื้อประโยชน์ต่อบริษัทในการให้สินเชื่อสำหรับสินค้าและบริการอื่น ซึ่งจะช่วยสร้างรายได้และเพิ่มพูนผลกำไรให้บริษัทในระยะยาวได้” นายโคโนชิตะ กล่าว 
สำหรับแผนตลาดไทยในปีนี้ บริษัทตั้งเป้าเติบโตให้ได้เดือนละ 3% หรือ 36% ต่อปี โดยคาดว่าจะปล่อยสินเชื่อเพิ่มเป็นเดือนละ 7,000 คัน จากเดือนละ 6,000 คัน มีส่วนแบ่งตลาดอยู่อันดับ 3 และหนี้ที่ไม่ก่อให้เกิดรายได้หรือเอ็นพีแอล 7% โดยปีหน้าตั้งเป้าปล่อยสินเชื่อเพิ่มเป็นเดือนละ 1 หมื่นคัน 
ทั้งนี้ บริษัทปล่อยสินเชื่อเช่าซื้อรถจักรยานยนต์ใหม่ เน้นรถญี่ปุ่นเป็นหลัก โดยปล่อยสินเชื่อเฉลี่ยคันละ 4.5 หมื่นบาท และสูงสุดไม่เกิน 8.5 หมื่นบาท ส่วนดอกเบี้ยเฉลี่ยอยู่ที่ 2% ต่อเดือน